Ontbeende springboksosatie met ’n braaibroodjie | Netwerk24
Ontbeende springboksosatie met ’n braaibroodjie
23 September 2017 16:24
Sjef Sarel Koortzen se springboksosaties en braaibroodjies sal ’n wenner wees by enige kuier op Braaidag. Foto’s: DENISE KOORTZEN
Vir sjef Sarel Koortzen van Kgalagadi Lodge-restaurant bied die somer en die Kalahari oneindige moontlikhede aan besoekers om eiesoortige erfeniservaringe op te doen.
Saam met die inheemse inwoners deel hulle ’n besonderse stukkie geskiedenis wat besoekers huis toe stuur met bakkies vol kennis en avontuur.
Sarel wil graag die Braaidag-braaivuur by lesers aansteek met sy resepte vir ontbeende springboksosaties, toegedraai in repies spek met ’n interessante sam­pioenbotter met basiliepesto, en braaibroodjies van tamatie, mozzarella en gebraaide spek, wat nog lank sal luier by besoekers aan dié mooi wêreld.
400 g springbokfilet, in wiele van 5 cm gesny
120 g spek
60 g sampioene, fyngekap
’n halwe ui, fyngekap
50 g gesoute botter
1 groot groenrissie
1 heel vars pynappel
baie growwe swartpeper
Marineer die filetwiele in die suurlemoensap, olyfolie en growwe swartpeper.
Gooi olie in pan en braai uie tot goudbruin. Voeg sampioene by en braai tot sag en gaar. Sprinkel met sout en peper en laat bietjie afkoel. Wanneer uiemengsel lou tot koud is, roer botter by en laat afkoel.
Sit filetwiele plat neer met grein na onder. Maak ’n sny in die kant van die filetwiel om ’n sakkie te vorm. Skep sakkies met ’n teelepel vol uie-en-sampioenmengsel.
As daar oorbly, smeer teen die kante. Draai dan toe met spek en gebruik ’n sosatiestokkie om die spek in plek te hou.
Herhaal met al die filet­wiele; wissel af met soetrissie en pynappel.
Braai oor warm kole tot ­medium of medium-rou.
Laat rus vir vier tot ses ­minute.
Vir die braaibroodjie
4 snye wit of bruin brood
45 ml basiliepesto
30 g sterk cheddar
3 repies gebraaide spek
Smeer alle snye met botter aan eenkant, gevolg deur die pesto. Gooi bietjie kaas tussen die buitenste twee snye.
Sit dan die repies spek en tamatie op en strooi die res van die kaas op. Sout en peper na smaak.
Terwyl die sosatie rus, krap die kole eenkant toe.
Plaas broodjies op roosterkant waar kole weggekrap is.
Braai dit oor lae hitte gebraai sodat die kaas lekker kan smelt en die brood mooi goudbruin word.
Meer oor: Springbok
Braaidag goed vir ’n koning . . .